– Politikerdrap er et angrep på demokratiet
Plassen utenfor Westminister-parlamentet i London fylles opp med blomster, tente lys og håndskrevne hilsener fra sørgende som minnes Labour-politikeren Jo Cox ( 42) som ble brutalt drept i går. – Hun var mitt store forbilde. Fordi vi begge var engasjert i hjelpearbeid føler jeg meg nær henne. Jeg ser virkelig opp til henne som politiker, men også som mor og som menneske. Jeg er bare veldig lei meg, sier Claudia Colvan (27), og klarer ikke holde tårene tilbake. Cox ble knivstukket og skutt på lyse dagen utenfor et folkemøte av en mann som i følge vitner skal ha ropt «Britain first» da han gikk til angrep utenfor biblioteket i Birstall. I dag ble det kjent at den drepte politikeren skal ha mottatt en rekke trusler i forkant av drapet, skriver avisa Independent. Økt sikkerhet utenfor bostedet hennes i London, en husbåt ved Themsen, skal ha vært oppe til vurdering, men var ikke innført da angrepet fant sted, skriver The Times.Motivet for drapet er fortsatt ikke klarlagt, men eventuelle høyreekstreme tilknytninger hos den pågrepne mannen står sentralt i politiets etterforskning. 27 år gamle Claudia Colvan jobber med å behandle stipendsøknader fra folk som ønsker å hjelpe fattige i nærområdet sitt. For bare et par uker siden leste Colvan en søknad fra nettopp politiker Jo Cox som hun beskriver som særlig ektefølt og rørende. At Cox var på jobb ute blant folk da det skjedde, gjør at drapet bør tas som et varsku for hele Storbritannia, mener Colvan. – Her i landet har alle tilgang på sine folkevalgte. De er tilgjengelige og sårbare. Det faktum at hun ble drept mens hun var ute blant velgerne er er ikke bare en tragedie, men også så utrolig lite respektfullt overfor det vakre demokratiet vårt. Det er den verste mulige måten hun kunne ha bli tatt fra oss på, sier Colvan om den 41 år gamle tobarnsmoren Cox.Jo Cox blir beskrevet som en svært sympatisk, barmhjertig og hardtarbeidende politiker som var godt likt på tvers av politiske skillelinjer i Parlamentet. Tom Levette legger ned en bukett roser ved på parlamentsplassen mens han snakker med VG. Han kjente Jo Cox godt. – Jeg ble helt knust da jeg hørte at hva som hadde skjedd. Hun var en ung kvinne helt i starten av sin karriere i Parlamentet og hun hadde så mye fint og viktig å bidra med. Jo hadde en helt unik evne til medfølelse og hadde føttene godt plassert på jorda. Hun jobbet hardt både for nærmiljøet sitt og folk andre steder i verden. Vi har virkelig lidd et stort tap nå, sier Levette til VG. Den britiske unionen er i innspurten av valgkampen om hvorvidt de skal bli i EU, men det grusomme drapet har satt alt av valgkampvirksomhet på pause frem til lørdag. Det har ikke vært drap på politikere i Storbritannia siden mordet på den irske republikaneren Ian Gow i 1990.
LONDON ( VG) Drapet på den britiske politikeren Jo Cox er et direkte angrep på det britiske demokratiet, mener sørgende utenfor Parlamentet i London. sørgende utenfor Parlamentet i London.